钦定古今图书集成/明伦汇编/闺媛典/第109卷 > 皇清十五 > 李应高妾张氏
## 钦定古今图书集成/明伦汇编/闺媛典/第109卷 > 皇清十五 > 李应高妾张氏

按《解州志》：“张氏，江都人，宜黄令李应高妾也。父扬州卫籍，缘鼎革家破。当岁荒，石米钱二千，炊烟屡断，氏誓鬻身以活父母。应高艰于嗣，欲置妾以礼聘氏，由江都载入宜黄官廨。高父为两淮运判，卒于官。高奔丧广陵，挈家至浦口。或劝氏从之东下，归宁父母。氏曰：‘奔丧，大故也，妾若与俱，将不免人言，为主君累’。遂” 随高妻径归解梁。后高扶榇归，里居二年病笃，氏誓不欲生，家人防之，密佯自遣，若忘所誓。寻伺间，忽闭户自经死。次日高亡，时年十八，康熙二十三年十一月也。氏幼聪慧，能默诵女《孝经》《女训》，颇知书法，然不令人知。当归解梁，次浦口时，始索笔作字，以寄父母。书中有词云：“他日魂归，不识江南路。惟听春山啼杜鹃。” 家人始惊异，嗣后绝不举笔。